Itsepuolustusta
Ma idealisti vakaa
 Muka myös olin aikoinain,
 Sain aiheeni Kuopion takaa
 Ja värejä Liimasta hain.

 Näet tunteet ne kysyi pihkaa
 Maantiedettä järkevää,
 Ja kaikkea turhaa rihkaa
 Vain vapaasti tuotti nää.

 Sai kauppayhtiön laittaa
 Miel’kuvitus ympäri maan,
 Ja se viinejä ilman haittaa
 Toi tropiikkimailmoistaan.

 Nyt tullimiehiä noita
 Tuli muodossa kritiikin, –
 Olen ilman kilpailijoita,
 Ja poissa on yleisökin!

 Mut aiheet Kuopion takaa
 Ja värit Liiman ei lain
 Nyt luokseni saamasta lakkaa,
 Vaikk’ kiusoja tullista sain.

 Ja jo kuvausvoiman ma huomaan
 Vain käyttävän oikeuttaan,
 Kun se vapaakaupalla tuomaan
 Käy tuotteita siirtomaan.

 Ma tavaroitani jakaa
 Koen niin nyt priimana vain,
 Vaikk’ aiheet on Kuopion takaa,
 Ja värit ma Liimasta sain.